Deg tezrawt-agi, nexdem sin n yixfawen, ixef amezwaru : d tasleḍṭ talɣawit n yismawen akked yimyagen, nessawed nefka-d tibadutin n wawalen igejdanen tasnelɣa, tanḍawit, amyag, d timeẓri-ines, amatar udmawan, aẓar, asalaɣ, isem, timitar-is, asuddes, asuddem, ireṭṭalen, yal yiwen seg tbadutin- agi nexdem-asen imedyaten seg wammud i d-negmer, nefka-d tanḍawit talɣawit n yimyagen, i yellan deg tazawara neɣ deg tlemmast n umyag , nerna nexdem atmiḍi n umḍan n yimyagen anda i d-nufa belli tuget n yimyagen i ssexdamen d wid yesɛan kraḍ n tergalin, yeftin ɣer wurmir aḥerfi(urmir s « ad »), nerna nexdem tafelwit i tenḍawit talɣawit n yismawen n tfellaḥt, anda i d-nufa, d akken ssexdamen s waṭas addad amaruz, akked yismawen uddisen, s tuget llan deg temnaḍt n Tizi Ɣennif, nerna atmiḍi n umḍan n yireṭṭalen, anda d-nufa s umata d ireṭṭalen i d-yekkan seg taɛrabt i yeṭṭuqten.